Skat: I de senere år har USA og nogle EU-lande vist stigende vilje til at få internationale selskaber til at betale en retfærdig skat i de lande, hvor de tjener pengene. Det har betydning for, at vi alle giver vort retfærdige bidrag til samfundet. Men det har også betydning for at undgå forskelsbehandling mod de virksomheder, som betaler deres del til det gode samfund for borgere og virksomheder. Skattely i eksotiske lande er også unfair konkurrence mellem virksomheder i Danmark.

Mindst 20 borgmestre vil af regeringen have lov til at fravælge private leverandører, der har placeret ejerskab i lande, som er skattely. Erhvervsministeren siger, at "skatteydernes penge selvfølgelig ikke skal sendes i skattely via udbud". Vi skal jo ikke som kommune være til grin for egne skattepenge.

Konkurrence- og Forbrugerstyrelsen har i juni udsendt en vejledning, der skal give overblik over mulighederne for at gå op mod virksomheders aggressive skatteplanlægning i udlandet.

Her kommer nogle spørgsmål, som du kan stille til dine byrådskandidater - og som byrådskandidater kan besvare i læserbreve:

Vil du arbejde for, at kommunen siger nej til skattely?

Vil du arbejde for, at kommunen beder sine samarbejdspartnere om at have gennemsigtige skatteforhold så vi alle kan se om de flytter overskud i skattely?

Vil du arbejde for at kommunen bruger sine muligheder for at begrænse de fordele virksomheder i skattely har i dag?